# **NSI-ohcandoarjjaortnega njuolggadusat**

Ásahuvvon Sámi allaskuvlla dutkan- ja oahppostivrras 25.2.2020. Reviderejuvvon 28.4.2020, 12.11.2020, 16.3.2021, 24.11.2022 ja 26.5.2025.

# Doarjjaortnega duogáš

Sámi allaskuvlla stivra lea bušeahttameannudeami oktavuođas jahkásaččat 2020 rájes juolludan Dutkan- ja oahppostivrii (DOS) fápmudusa viidásit juolludit mannan jagi badjelbáhcaga Sámi allaskuvlla davviriikalaš ministtarráđi juolludeamis, nu gohčoduvvon geavatkeahtes NSI-ruđaid. DOS ásahii vuosttaš háve guovvamánus 2020:s NSI-ohcandoarjjaortnega, ja hábmii lagat njuolggadusaid ortnegii. Njuolggadusaid vuođul DOS lea juolludan ruhtadoarjaga fágabirrasa dutkan- ja ovdánahttindoaimmaide.

# Ohcanáigemearit

NSI-ohcandoarjjaortnegis leat jahkásaččat leat čuovvovaš ohcanáigemearit:

* Guovvamánu 1.b.
* Geassemánu 1.b.
* Čakčamánu 1.b.

Ohcan sáddejuvvo dutkanhálddahussii.

1. **Mátkedoarjja**

**Gii sáhttá ohcat?**

Sámi allaskuvlla fágabargit (oahpahus-, dutkan- ja gaskkustanvirggehasat) geat leat unnimusat 50 proseantta virggis.

**Doarjaga ulbmil ja sturrodat**

Mátkedoarjjan sáhttá ohcat oktiibuot gitta 35 000 ruvnno jahkásaččat čuovvovaš doaimmaide:

* Gokčat mátkegoluid ja oasseváldima konferánssaide main ohcci ovdanbuktá iežas dutkanbohtosiid dahje aktiivvalaččat oassálastá konferánssa lágideamis ja čalmmustahttá Sámi allaskuvlla.
* Sámi allaskuvlla doavttergrádastudeanttat sáhttet oažžut doarjaga bagadallanmátkái dahje dutkanbohtosiid ovdanbuktimii phd-seminárain.
* Sámi allaskuvlla dieđalaš virggehasat geat leat virgáduvvon dáiddalaš kvalifikašuvnnaid vuođul ja Sámi allaskuvlla doavttirgrádastipendiáhtat geat leat sisaváldojuvvon dáiddalaš ovdánahttinbarggu phd-prográmmain sáhttet oažžut doarjaga mátkái dáiddalaš deaivvademiide mat leat relevánttat doavttirgrádabargui, eavttuin ahte ohcan nanne Sámi allaskuvlla dutkama dahje oahpahusa.
* Gokčat iešguđet goluid eará mátkkiid oktavuođas, maid ulbmil lea dutkan dahje gelbbolašvuođalokten mii boahtá dutkamii ávkin.

**Gáibádusat ohcamii ja raporteremii**

Mátkedoarjaga sierra ohcanskovvi galgá dievaslaččat devdot visot dieđuiguin mat gáibiduvvojit ohcanskovis. Jus ohcamis leat čielga váilevašvuođat de sáhttá hálddahuslaččat hilgojuvvot. Maŋŋel go doarjja lea geavahuvvon galgá doarjja raporterejuvvot sierra raporterenskovi bokte mii čuovvu ohcanskovi. Seamma doibmii ii leat vejolaš ohcat doarjaga máŋgii. Váilevaš raporteren doarjaga geavaheamis sáhttá dagahit ahte ii juolluduvvo doarjja ođđa ohcamiidda.

1. **Almmuhandoarjja**

**Gii sáhttá ohcat?**

* Sámi allaskuvlla fágabargit geat leat unnimusat 50 proseantta virggis
* Sámi allaskuvlla doavttirgrádaprográmma studeanttat geat leat ohcame ruđa nákkosgirjebarggu olis
* Sámi allaskuvlla emeritat ja emeritusat geat áigot almmuhit dieđalaš artihkkala 1. dahje 2. dási publiserenkanálain

**Doarjaga ulbmil ja sturrodat**

Jahkásaččat lea vejolaš ohcat almmuhusdoarjjan gitta 35 000 ruvnno gielalaš bargguide dieđalaš almmuheami oktavuođas (ee jorgaleapmái, giellabassamii, korrekturlohkamii) ja hábmen- ja prentengoluide dieđalaš/dieđapopulára almmuheami oktavuođas.

Sámegielat nákkosgirjji giellabassamii lea vejolaš ohcat 60 000 ruvnno liigedoarjaga.

**Ohcan- ja raporterenvuogádat**

Almmuhandoarjaga sierra ohcanskovvi galgá dievaslaččat devdot visot dieđuiguin mat gáibiduvvojit ohcanskovis. Jus ohcamis leat čielga váilevašvuođat de sáhttá hálddahuslaččat hilgojuvvot. Maŋŋel go doarjja lea geavahuvvon galgá doarjja raporterejuvvot sierra raporterenskovi bokte mii čuovvu ohcanskovi. Seamma doibmii ii leat vejolaš ohcat doarjaga máŋgii. Váilevaš raporteren doarjaga geavaheamis sáhttá dagahit ahte ii juolluduvvo doarjja ođđa ohcamiidda.

1. **Lágidandoarjja**

**Gii sáhttá ohcat?**

Sámi allaskuvlla fágabargit (oahpahus-, dutkan- ja gaskkustanvirggehasat) geat leat unnimusat 50 proseantta virggis.

**Doarjaga ulbmil ja sturrodat**

Lágidandoarjjan sáhttá ohcat gitta 200 000 ruvnno rádjai. Lágidandoarjja sáhttá addot semináraid ja konferánssaid lágideapmái, ja unnit lágidemiide nu go fágalaš lunšadeaivvademiide, siskkáldas čállinsemináraide, logaldallanráidduide dahje kursalágidemiide ásahusa fágabirrasa várás. Doarjaga sáhttá ohcat buotlágan goluide, muhto DOS sáhttá mearrádusas ráddjet ruđa geavaheami ja árvaluvvon bušeahta vuođul čujuhit doaimmaide maidda juolludit dehe ii juollut ruđa.

**Gáibádusat ohcamii ja raporteremii**

Lágidandoarjaga sierra ohcanskovvi galgá dievaslaččat devdot visot dieđuiguin mat gáibiduvvojit ohcanskovis. Jus ohcamis leat čielga váilevašvuođat de sáhttá hálddahuslaččat hilgojuvvot. Maŋŋel go doarjja lea geavahuvvon galgá doarjja raporterejuvvot sierra raporterenskovi bokte mii čuovvu ohcanskovi. Seamma doibmii ii leat vejolaš ohcat doarjaga máŋgii. Váilevaš raporteren doarjaga geavaheamis sáhttá dagahit ahte ii juolluduvvo doarjja ođđa ohcamiidda.

1. **Iežasoassi**

**Gii sáhttá ohcat?**

Olggobeale ruhtaduvvon prošeavtta prošeaktajođiheaddji sáhttá ohcat iežasoasi prošektii.

**Doarjaga ulbmil ja sturrodat** Olggobeale ruhtaduvvon prošeavtta prošeaktajođiheaddji sáhttá ovddidit ohcamuša gitta 400 000 ruvdnui jahkásaččat, mainna gokčá Sámi allaskuvlla iežasoasi olggobeale ruhtaduvvon prošeavttain.

**Ohcan- ja raporterenvuogádat**

Iežasoassi ohccojuvvo iežasoasi ohcanskovi ollislaš deavdimiin ja sisasáddemiin, ja raporterejuvvo iežasoasi raporterenskovi ollislaš deavdimiin ja sisasáddemiin. Seamma doibmii ii leat vejolaš ohcat doarjaga máŋgii. Váilevaš raporteren doarjaga geavaheamis sáhttá dagahit ahte ii juolluduvvo doarjja ođđa ohcamiidda.

1. **Prošeaktadoarjja**

**Gii sáhttá ohcat?**

Sámi allaskuvlla fágabargit (oahpahus-, dutkan- ja gaskkustanvirggehasat) geat leat unnimusat 50 proseantta virggis sáhttet ohcat prošeaktadoarjaga.

**Doarjaga ulbmil ja sturrodat**

Prošeaktadoarjaga sáhttá ohcat gitta 200 000 ruvnno rádjai. Ruđa sáhttá ohcat prošeavttaide, nu go ovdaprošeavttaide dahje eará unnit prošeavttaide. Sáhttá ohcat buotlágan goluide, muhto DOS sáhttá mearrádusas ráddjet anu ja evttohuvvon bušeahta vuođul čujuhit doaimmaide maidda ii juollut ruđa. Dán doarjjašlája bokte sáhttá ohcat doarjaga earret eará girjealmmuhemiide, gaskaboddosaš virgádemiide dahje mieldutkiid honorárii.

**Gáibádusat ohcamii ja raporteremii**

Prošeaktadoarjaga sierra ohcanskovvi galgá dievaslaččat devdot visot dieđuiguin mat gáibiduvvojit ohcanskovis. Jus ohcamis leat čielga váilevašvuođat de sáhttá hálddahuslaččat hilgojuvvot. Maŋŋel go doarjja lea geavahuvvon galgá doarjja raporterejuvvot sierra raporterenskovi bokte mii čuovvu ohcanskovi. Seamma doibmii ii leat vejolaš ohcat doarjaga máŋgii. Váilevaš raporteren doarjaga geavaheamis sáhttá dagahit ahte ii juolluduvvo doarjja ođđa ohcamiidda.